b'\n_START_ARTICLE_\nLionginas Ragai\xc5\xa1is\n_START_PARAGRAPH_\nLionginas Ragai\xc5\xa1is (1926\xc2\xa0m. rugs\xc4\x97jo 9 d. Marti\xc5\xa1i\xc5\xabn\xc5\xb3 k., Bir\xc5\xbe\xc5\xb3 r.\xc2\xa0\xe2\x80\x93 1966\xc2\xa0m. gegu\xc5\xbe\xc4\x97s 7 d. Vilniuje)\xc2\xa0\xe2\x80\x93 choro dirigentas ir pedagogas.\n_START_SECTION_\nBiografija\n_START_PARAGRAPH_\nPas Vabalninko vargoninink\xc4\x85 pramok\xc4\x99s muzikos, 1945\xc2\xa0m. \xc4\xafstojo \xc4\xaf Vilniaus muzikos mokykl\xc4\x85. Kartu lank\xc4\x97 ir vakarin\xc4\x99 bendrojo lavinimo mokykl\xc4\x85. 1952\xe2\x80\x931957\xc2\xa0m. choro dirigavim\xc4\x85 studijavo Lietuvos valstybin\xc4\x97je konservatorijoje (doc. K. Kavecko klas\xc4\x97). Studijuodamas vadovavo Vilniaus valstybinio universiteto Medicinos fakulteto vokaliniams ansambliams, mok\xc4\x97 muzikos ir dainavimo, vadovavo moksleivi\xc5\xb3 chorams Vilniaus 7-ojoje ir 8-ojoje vidurin\xc4\x97se mokyklose. 1954\xe2\x80\x931960\xc2\xa0m. vadovavo Respublikini\xc5\xb3 mokytoj\xc5\xb3 nam\xc5\xb3 mi\xc5\xa1riajam chorui, pad\xc4\x97jo pastatyti J. Karnavi\xc4\x8diaus oper\xc4\x85 \xe2\x80\x9eGra\xc5\xbeina"._NEWLINE_Nuo 1961\xc2\xa0m. iki mirties d\xc4\x97st\xc4\x97 choro dirigavim\xc4\x85 ir kitas chorvedybos disciplinas Vilniaus J. Tallat-Kelp\xc5\xa1os muzikos mokykloje. Pad\xc4\x97jo organizuoti Vilniaus miesto ir respublikines dain\xc5\xb3 \xc5\xa1ventes bei festivalius.'